CELEX: 32012D0173
Language: et
Date: 2012-03-23 00:00:00
Title: Nõukogu otsus 2012/173/ÜVJP, 23. märts 2012 , ELi operatsioonide keskuse kasutuselevõtmise kohta Aafrika Sarvel läbi viidavate ühise välis- ja julgeolekupoliitika missioonide ja operatsioonide jaoks

27.3.2012   
            
            
               ET
            
            
               Euroopa Liidu Teataja
            
            
               L 89/66
            
         NÕUKOGU OTSUS 2012/173/ÜVJP,
   23. märts 2012,
   ELi operatsioonide keskuse kasutuselevõtmise kohta Aafrika Sarvel läbi viidavate ühise välis- ja julgeolekupoliitika missioonide ja operatsioonide jaoks
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Euroopa Ülemkogu kiitis 17. detsembril 2004 heaks ettepanekud, mis võimaldavad luua operatsioonide keskuse ja määrata kindlaks selle pädevuse.
            
         
               (2)
            
            
               Nõukogu kiitis 18. juunil 2007 heaks ELi kriisiohje tsiviiloperatsioonide juhtimis- ja kontrollistruktuuri suunised.
            
         
               (3)
            
            
               Nõukogu muutis 7. aprillil 2008 aastal otsusega 2008/298/ÜVJP (1)22. jaanuari 2001. aasta otsust 2001/80/ÜVJP (Euroopa Liidu sõjalise staabi moodustamise kohta), (2) et täpsustada muu hulgas Euroopa Liidu sõjalise staabi (ELSS) ülesandeid seoses ELi operatsioonide keskusega.
            
         
               (4)
            
            
               Nõukogu võttis 10. novembril 2008 vastu ühismeetme 2008/851/ÜVJP, (3) millega luuakse operatsioon Atalanta Somaalia ranniku lähedal aset leidvate piraatlusjuhtumite tõkestamiseks.
            
         
               (5)
            
            
               Nõukogu võttis 15. veebruaril 2010 vastu otsuse 2010/96/ÜVJP (4) Somaalia julgeolekujõudude väljaõppe toetamiseks läbiviidava ELi sõjalise missiooni (EUTM Somalia) kohta.
            
         
               (6)
            
            
               Nõukogu võttis 14. novembril 2011 vastu Aafrika Sarve jaoks kavandatud strateegilise raamistiku, mille eesmärk on suunata ELi tegevust kõnealuses piirkonnas.
            
         
               (7)
            
            
               Nõukogu nõustus 1. detsembril 2011 kiirendama planeerimist ELi operatsioonide keskuse kasutuselevõtmiseks Aafrika Sarvel läbi viidavate ühise välis- ja julgeolekupoliitika (ÜJKP) missioonide ja operatsioonide jaoks kooskõlas selle pädevusega.
            
         
               (8)
            
            
               Nõukogu kiitis 16. detsembril 2011 heaks kriisiohjamise kontseptsiooni piirkondliku merendusalase suutlikkuse suurendamise missiooni kui ÜJKP sõjaliste eksperditeadmistega tsiviilmissiooni jaoks.
            
         
               (9)
            
            
               Nõukogu leppis 23. jaanuaril 2012 kokku, et Aafrika Sarvel läbi viidavate ÜJKP missioonide ja operatsioonide jaoks tuleks kasutusele võtta ELi operatsioonide keskus.
            
         
               (10)
            
            
               ELi operatsioonide keskus peaks hõlbustama koordineerimist ja parandama sünergiat Aafrika Sarvel läbi viidavate ÜJKP missioonide ja operatsioonide vahel Aafrika Sarve jaoks kavandatud strateegilise raamistiku kontekstis ning tihedas koostöös Euroopa Liidu eriesindajaga Aafrika Sarvel.
            
         
               (11)
            
            
               ELi operatsioonide keskust peaks toetama olemasolev ELSSi struktuur, mida on tugevdatud EUTM Somalia toetusüksusega ja Atalanta kontaktrühmaga.
            
         
               (12)
            
            
               Võttes arvesse nõuet optimeerida kõikidele ÜJKP missioonidele ja operatsioonidele antavat toetust, peaks ELSS pakkuma tuge ELi operatsioonide keskusele oma vahendite ja võimete piires,
            
         ON VASTU VÕTNUD KÄESOLEVA OTSUSE:
   Artikkel 1
   ELi operatsioonide keskuse kasutuselevõtmine
   1.   ELi operatsioonide keskus võetakse kasutusele Aafrika Sarvel läbi viidavate ühise julgeoleku- ja kaitsepoliitika (ÜJKP) missioonide ja operatsioonide (operatsioon Atalanta, EUTM Somalia ja piirkondliku merendusalase suutlikkuse suurendamiseks kavandatud ÜJKP tsiviilmissioon) jaoks.
   2.   ELi operatsioonide keskuse kasutuselevõtmine ei piira lõikes 1 osutatud missioonide ja operatsiooni sõjalisi ja tsiviilosaliste käsuliine.
   Artikkel 2
   Volitused ja ülesanded
   1.   ELi operatsioonide keskus toetab operatsiooni Atalanta, EUTM Somalia ja tulevase piirkondliku merendusalase suutlikkuse suurendamiseks kavandatud ÜJKP tsiviilmissiooni tegevuse planeerimist ja läbiviimist eesmärgiga suurendada tõhusust, ühtsust ja sünergiat. ELi operatsioonide keskus aitab nimetatud raamistikus hõlbustada teabevahetust, parandada koordineerimist ja tugevdada tsiviil-sõjalist sünergiat.
   2.   ELi operatsioonide keskus täidab järgmisi ülesandeid:
   
               a)
            
            
               kasutades oma sõjalisi eksperditeadmisi ja planeerimisalaseid eksperditeadmisi, anda tsiviiloperatsioonide ülemale otsest abi piirkondliku merendusalase suutlikkuse suurendamise missiooni tegevuse planeerimiseks ja läbiviimiseks;
            
         
               b)
            
            
               abistada EUTM Somalia missiooni ülemat ning edendada strateegilist koordineerimist EUTM Somalia ja muude Aafrika Sarvel läbi viidavate ÜJKP missioonide ja operatsioonide vahel;
            
         
               c)
            
            
               teha koostööd operatsiooniga Atalanta;
            
         
               d)
            
            
               toetada kriisiohjamise ja planeerimise direktoraati viimase taotlusel Aafrika Sarvel läbi viidavate ÜJKP missioonide ja operatsioonide strateegilisel planeerimisel;
            
         
               e)
            
            
               hõlbustada Aafrika Sarvel läbi viidavate ÜJKP missioonide ja operatsioonide ning Brüsselis asuvate struktuuride vahelist koostööd;
            
         
               f)
            
            
               hõlbustada koordineerimist ja parandada sünergiat operatsiooni Atalanta, EUTM Somalia ja piirkondliku merendusalase suutlikkuse suurendamise missiooni vahel Aafrika Sarve jaoks kavandatud strateegilise raamistiku kontekstis ning tihedas koostöös Euroopa Liidu eriesindajaga Aafrika Sarvel.
            
         Artikkel 3
   ELi operatsioonide keskuse juhataja
   1.   (Mereväe)kapten Ad VAN DER LINDE nimetatakse käesolevaga ELi operatsioonide keskuse juhatajaks kaheaastaseks perioodiks, mida võidakse nõukogu otsuse alusel pikendada.
   2.   ELi operatsioonide keskuse juhataja täidab oma ülesandeid poliitika- ja julgeolekukomitee poliitilise kontrolli all ja strateegilisel juhtimisel ning vajaduse korral Euroopa Liidu sõjalise komitee (ELSS) sõjalisel juhtimisel.
   3.   ELi operatsioonide keskuse juhataja juhib ELi operatsioonide keskuse töötajaid kõigis ELi operatsioonide keskuse volituste ja ülesannetega seotud küsimustes.
   4.   Operatsioonide keskuse juhataja vastutab ELi operatsioonide keskusele tsiviiloperatsioonide ülema, operatsiooni Atalanta operatsiooniülema, EUTM Somalia missiooni ülema ning kriisiohjamise ja planeerimise direktoraadi poolt esitatud taotlustele vastamise eest. Ta tagab ELi operatsioonide keskuse nõuetekohase toimimise ja koordineerib selle suutlikkuse tõhusat kasutamist. Lõplik vastutus tegevuse planeerimist käsitlevate dokumentide ning missioonide ja operatsioonide läbiviimist käsitlevate otsuste eest on vastavalt tsiviiloperatsioonide ülemal, EUTM Somalia missiooni ülemal ja operatsiooni Atalanta operatsiooniülemal.
   5.   ELi operatsioonide keskuse ülem annab oma vastutusala piires korrapäraselt aru ELi sõjalisele komiteele ning poliitika- ja julgeolekukomiteele.
   Artikkel 4
   Isikkoosseis
   1.   ELi operatsioonide keskuse isikkoosseisu moodustavad:
   
               a)
            
            
               ELSSi poolt eraldatud isikkooseisu liikmed,
            
         
               b)
            
            
               EUTM Somalia toetusüksus,
            
         
               c)
            
            
               Atalanta kontaktrühm,
            
         
               d)
            
            
               liikmesriikide lähetatud isikkooseisu liikmed.
            
         2.   ELi operatsioonide keskuse käsutusse antud isikkoosseisul peavad poliitika- ja julgeolekukomiteele esitatud rakenduskava alusel olema kõik keskuse volituste ja ülesannete nõuetekohaseks rakendamiseks vajalikud sõjalised eksperditeadmised ning isikkoosseisu kontrollitakse korrapäraste ajavahemike tagant. Vajalike eksperditeadmiste täpse määratlemise eest vastutab ELi operatsioonide keskuse juhataja, pidades tihedalt nõu operatsioonide ja missioonide ülemate, tsiviiloperatsioonide ülema ning ELSSiga.
   3.   Kõik isikkooseisu liikmed peavad kinni nõukogu 31. märtsi 2011. aasta otsusega 2011/292/EL (ELi salastatud teabe kaitseks vajalike julgeolekueeskirjade kohta) (5) kehtestatud julgeolekupõhimõtetest ja -miinimumstandarditest.
   Artikkel 5
   Korraldus
   ELi operatsioonide keskuse struktuuri kujundamisel võetakse arvesse toetatavate ÜJKP missioonide ja operatsioonide nõuetele vastavaid funktsionaalseid ülesandeid.
   Artikkel 6
   ELSSi toetus
   ELSS toetab oma vahendite ja võimete piires ELi operatsioonide keskust kooskõlas oma pädevusega järgmiselt:
   
               a)
            
            
               tagab operatsioonide keskuse isikkooseisu vahendite ja varustuse olemasolu ja valmisoleku,
            
         
               b)
            
            
               vastutab ELi operatsioonide keskuse varustuse hooldamise, uuendamise ja asendamise eest,
            
         
               c)
            
            
               hooldab ELi operatsioonide keskuse kasutuses olevaid ruume.
            
         Artikkel 7
   Rahastamine
   1.   ELSSi eraldatud isikkooseisu liikmetega seotud kulud rahastatakse kooskõlas ELSSi suhtes kohaldatavate eeskirjadega.
   2.   Liikmesriikide eraldatud isikkoosseisu liikmed on riiklikud eksperdid, kelle lähetuse kulusid ei kaeta.
   3.   Vastavate ÜVJP missioonide eelarvetega katmata reisi- ja muud kulud kaetakse Euroopa välisteenistuse eelarvest kooskõlas kohaldatavate finantseeskirjadega.
   Artikkel 8
   Läbivaatamine
   ELi operatsioonide keskuse volitused, ülesanded, toimimine ja rahastamine vaadatakse ELi üldise kriisiohjamise struktuuride raames läbi 24. septembril 2012 ja pärast seda korrapäraste ajavahemike järel. Käesolevat otsust võidakse vajaduse korral muuta.
   Artikkel 9
   Jõustumine ja kohaldamine
   Käesolev otsus jõustub selle vastuvõtmise päeval.
   Selle esialgne kohaldamisperiood on kaks aastat.
   
      Brüssel, 23. märts 2012
      
         
            Nõukogu nimel
         
         
            eesistuja
         
         C. ASHTON
      
   
   
      (1)  ELT L 102, 12.4.2008, lk 25.
   
      (2)  EÜT L 27, 30.1.2001, lk 7.
   
      (3)  ELT L 301, 12.11.2008, lk 33.
   
      (4)  ELT L 44, 19.2.2010, lk 16.
   
      (5)  ELT L 141, 27.5.2011, lk 17.